ইসরায়েলে রুশ ভাষা

ইসরায়েলের জনসংখ্যার একটি উল্লেখযোগ্য অংশ তাদের প্রধান ভাষা হিসেবে রুশ ভাষায় কথা বলে থাকে, যাদের বেশিরভাগই ১৯৮৯ সাল থেকে দেশটিতে আগত সাবেক সোভিয়েত ইউনিয়ন থেকে আসা অভিবাসী।[১][২][৩][৪] এটি দেশটির একটি অন্যতম প্রধান বিদেশী ভাষা এবং দৈনন্দিন জীবনের বিভিন্ন ক্ষেত্রে এটি বহুলাংশে ব্যবহৃত হয়ে থাকে। আধুনিক হিব্রু এবং আরবির পরে রুশ ভাষা-ই ইসরায়েলে তৃতীয় সর্বাধিক প্রচলিত মাতৃভাষা।

সরকারি অফিসসমূহ এবং ব্যবসায়িক প্রতিষ্ঠানগুলি প্রায়শই রুশ ভাষায় তথ্য এবং পরিষেবা প্রদান করে থাকে এবং যে সকল অঞ্চলে রাশিয়ান ভাষা-ভাষী অভিবাসীদের আধিক্য বেশি সেরকম বেশ কিছু জায়গায় এটি কার্যত আধা-সরকারি ভাষা হয়ে উঠেছে।[৫][৬] ইসরায়েলের রাশিয়ান ভাষা-ভাষীদের জনসংখ্যা ‘সাবেক সোভিয়েত ইউনিয়ন অঞ্চলের বাইরে বসবাসকারী রাশিয়ান-ভাষী’দের মধ্যে বিশ্বের তৃতীয় বৃহত্তম (জার্মানি এবং মার্কিন যুক্তরাষ্ট্র যথাক্রমে প্রথম ও দ্বিতীয়) এবং জনসংখ্যার অনুপাতের দিক থেকে সর্বোচ্চ।[৭][৮] ২০১৩ সালের হিসেব অনুযায়ী, সোভিয়েত ইউনিয়নের পতনের পর থেকে সোভিয়েত-পরবর্তী অঙ্গরাজ্যগুলির ১২,৩১,০০৩ জন বাসিন্দা ইসরায়েলে অভিবাসিত হয়েছেন।[৯] ২০১৭ সালের হিসাব মতে, ইসরায়েলে প্রায় ১.৫ মিলিয়ন রাশিয়ান ভাষা-ভাষী ইসরায়েলি রয়েছে, যা তাদের মোট জনসংখ্যার (৮,৭০০,০০০) ১৭.২৫% [১০]


Haifa%2C_Israel_bilingual_sign.jpg|হাইফায় রাশিয়ান এবং হিব্রু ভাষায় "সবজি এবং ফল" লেখা দোকানের সাইনবোর্ড।



Languages of Israel.jpeg|হাইফায় অবস্থিত [স্বরাষ্ট্র মন্ত্রণালয়](https://en.wikipedia.org/wiki/Ministry%20of%20Interior%20(Israel)) এবং [অভিবাসী গ্রহণ বিষয়ক মন্ত্রণালয়ের](https://en.wikipedia.org/wiki/Ministry%20of%20Interior%20(Israel)) একটি বহুভাষিক (হিব্রু, আরবি, ইংরেজি ও রুশ) সাইনবোর্ড।


## ইতিহাস
মূল নিবন্ধ: ১৯৭০-এর দশকের সোভিয়েত ইউনিয়ন আলিয়াহ (উত্থান) এবং ১৯৯০-এর দশকের সোভিয়েত-পরবর্তী আলিয়াহ (উত্থান)

১৯৪৮ সালের পর ইসরায়েলে প্রথম বৃহৎ-পরিসরে রুশ-ভাষী সোভিয়েত ইহুদিদের অভিবাসন ঘটে ১৯৭০-এর দশকে। কিন্তু কার্যত আরো বিশদাকারে অভিবাসন (‘দ্য গ্রেট মাইগ্রেশন’) শুরু হয় আশির দশকের শেষের দিকে, সোভিয়েত ইউনিয়নের শেষ বছরগুলিতে।
১৯৭১ থেকে ১৯৭৪ সালের মধ্যে প্রায় এক লক্ষ ইহুদী সোভিয়েত ইউনিয়ন থেকে ইসরায়েলে আগমন করে। এই আগত ইহুদীদের অধিকাংশই এসেছিলো জর্জিয়া, বাল্টিক রাষ্ট্র- এস্তোনিয়া, লাটভিয়া, ও লিথুয়ানিয়া; এবং ১৯৩৯-১৯৪০ সালে ‘রেড আর্মি’ কর্তৃক অধিকৃত পোল্যান্ড এবং রোমানিয়ার নির্দিষ্ট অঞ্চলসমূহ থেকে।


Optical cable manhole cover in English, Hebrew, Arabic and Russian in Tel Aviv, Israel.jpg|তেল আবিবে অপটিক্যাল কেবলের একটি ম্যানহোলের ঢাকনার উপর বহুভাষিক সতর্কবার্তা (ইংরেজি, হিব্রু, আরবি ও রুশ)।


সোভিয়েত কর্তৃপক্ষ এই অভিবাসনকে “পারিবারিক পুনর্মিলন” আখ্যা দিয়ে অনুমোদন করেছিলো, যাতে কেউ মনে না করে যে, সোভিয়েত রাষ্ট্রে বসবাসরত অবস্থায় অভিবাসীদের কেউ অসন্তুষ্ট বা অসুখী ছিলেন।[১১] বস্তুত, এসকল অভিবাসীরা তীব্রভাবে জায়োনিস্ট মতাদর্শ পোষণ করতেন এবং নিজেদের ঐতিহাসিক মাতৃভূমিতে বসতি স্থাপনের এই সুযোগটি তারা গ্রহণ করেছিলেন।[১২] ১৯৭০-এর দশকের অভিবাসন স্রোতে যারা দেশত্যাগ করে ইসরায়েলে স্থানান্তরিত হয়েছিলেন তাদের অর্ধেকেরও কম সংখ্যক অভিবাসী স্লাভিক দেশগুলি (যেমন- রাশিয়া, ইউক্রেন, বেলারুশ, পোল্যান্ড) থেকে এসেছিলেন, যদিও সেই সময়ে সোভিয়েত ইহুদিদের প্রায় ৮০% ই ঐ অঞ্চলগুলিতে বসবাস করতেন।[১৩]

প্রকৃতপক্ষে, ‘পেরেস্ত্রোইকা’র (Perestroika - এর আক্ষরিক অর্থ ‘পুনর্গঠন’, এটি স্থবিরতার যুগের অবসান ঘটাতে সোভিয়েত ইউনিয়নের রাজনৈতিক অর্থনীতির (political economy) পুনর্গঠনকে বোঝায়) আগ পর্যন্ত ইহুদিবাদের অনুসারী কর্মীদের সক্রিয়ভাবে কার্য পরিচালনা করার স্বাধীনতা দেওয়া হয়নি। এ কারণে, ১৯৮৯ থেকে ১৯৯৩ সালের মধ্যে সংঘটিত অভিবাসনকে মূলত সোভিয়েত রাষ্ট্রগুলোর আর্থ-সামাজিক সংকটের কারণে ‘ভীতি-সৃষ্ট বা আতঙ্কিত অভিবাসন’ হিসেবে বর্ণনা করা হয়, ‘পুনর্জাগরিত ইহুদিবাদপ্রসূত অভিবাসন’ হিসেবে নয়।[১৪] কেননা, এই অভিবাসীদের অনেকেরই তাদের পূর্ববর্তী বাসস্থানে ইহুদীধর্ম বা জায়োনিজমের সঙ্গে কোনো সম্পর্ক ছিলো না।[১৫] বরং, এই সময়কালের অধিকাংশ অভিবাসীই গিয়েছিলেন রাশিয়া ও ইউক্রেন থেকে, এবং তুলনামূলকভাবে কম পরিমাণে ছিলেন বেলারুশ ও মধ্য এশিয়া থেকে।[১৬]

১৯৭০-এর দশকে আগত ‘পুরনো অভিবাসীরা’, যারা মূলত জায়োনিজম তথা ইহুদিবাদী মতাদর্শের জন্য ইসরায়েলে এসেছিলেন, মনে করতেন যে, ১৯৮০ এবং ১৯৯০-এর দশকের ‘অভিবাসন গণজোয়ার’-এ আগত নব্য অভিবাসীরা ছিলেন স্রেফ কঠোর অর্থনৈতিক পরিস্থিতি থেকে পালিয়ে আসা মানুষ যারা তাদের নতুন দেশের প্রতি খুব বেশি শ্রদ্ধাশীলতা ও আবেগ-উপলব্ধি পোষণ করতেন না।[১৭] ১৯৮৯ সালের শেষ সোভিয়েত আদমশুমারিতে দেশটিতে ১,৪৪৯,০০০ ইহুদি বাস করত বলে উল্লেখ করা হয়েছিলো, যার মধ্যে প্রায় ৮,৭৭,০০০ ইহুদি ২০০০ সালের অক্টোবরের মধ্যে ইসরায়েলে চলে এসেছিলেন। ইসরায়েল সৃষ্টির পর থেকে দেশটিতে সবচেয়ে বেশি পরিমাণে মানুষের আগমন ঘটেছিলো স্বল্প সময়ের মধ্যে ঘটিত এই বৃহৎ অভিবাসন-স্রোতের মাধ্যমে।[১৮] নবাগতদের মধ্যে ৫০%-৭০%-ই ছিলেন প্রাক্তন সোভিয়েত ইউনিয়ন থেকে আসা অভিবাসীরা।[১৫] আশির দশকের শেষের দিকে এবং নব্বই-এর দশকের শুরুর দিকে ইসরায়েলে আসা লোকের সংখ্যা ১৯৭০-এর দশকে আসা লোকসংখ্যার চেয়ে চারগুণ বেশি ছিল, যা এত ছোট একটি দেশের মূলধারার সমাজে তাদের একীভূত হওয়া কঠিন করে তুলেছিলো।[১৬]

## বর্তমানে...

### <small>ইসরায়েলি সমাজে একীভূতকরণ</small>

যদিও প্রত্যেক অভিবাসীর জন্য বিনামূল্যে হিব্রু কোর্স অফার করা হয়, কিন্তু কিছু কিছু অভিবাসী সেগুলো গ্রহণ করেননি।[সাইটেশন প্রয়োজন] ২০১৩ সালের হিসাব মতে, প্রায় ২৬ শতাংশ রুশ অভিবাসী সাবলীলভাবে হিব্রু বলতে পারতেন না।[১৯] রুশরা সাধারণত প্রায়শই একে-অপরের কাছাকাছি বসতি স্থাপন করে এবং রাশিয়ান ভাষা-ভাষী পাড়া গঠন করে। এসব এলাকার দোকানগুলোর জানালায় রুশ ভাষায় বিজ্ঞাপন দেওয়া হয় এবং ব্যাংকগুলোতে অন্তত কয়েকজন রুশ-ভাষী কর্মী থাকে।[১৫] ইসরায়েলের ষষ্ঠ বৃহত্তম শহর আশদোদ, ১৯৯০ থেকে ২০০১ সালের মধ্যে বিপুল সংখ্যক অভিবাসীকে গ্রহণ করেছিল- সেই সময় ১০০,০০০-এরও বেশি সোভিয়েত ইহুদি সেখানে প্রবেশ করে।[২০] দক্ষিণ আশদোদের ইউদ-ইউদ গিমেল পাড়াগুলিকে- যেখানে ২৬,০০০ জন বাসিন্দার ৭৫ শতাংশই অভিবাসী, সেসময় “ইসরায়েলের রুশ ঘেটো” নামে অভিহিত করা হয়েছিলো।[২১]


Israel Multilingual sign at beach.jpg|'সাঁতার কাটা নিষিদ্ধ'- লিখে সমুদ্র সৈকতে লাগানো একটি বহুভাষিক সাইনবোর্ড।
Russian sign in Bat Yam.jpg|ব্যাট ইয়ামের একটি হেয়ারড্রেসিং সেলুন, যেখানে প্রাপ্ত সেবাসমূহের বর্ণনাগুলো আধুনিক রুশ ভাষায় লেখা, পাশাপাশি তাতে লাল রঙের একটি ব্র্যান্ড নাম রয়েছে যা প্রাক-বিপ্লবী যুগের রুশ বানানশৈলীর আদলে স্টাইল করা হয়েছে।


মূলধারার ইসরায়েলি সমাজে একীভূত হওয়ার প্রক্রিয়াটি ধীরগতির, কেননা, অনেক রুশভাষী প্রাপ্তবয়স্ক অভিবাসীই হিব্রু শিখতে আগ্রহী নন, পাশাপাশি তাদের রুশ সাংস্কৃতিক পটভূমি ত্যাগ করতেও অনিচ্ছুক। ভাষা-বিষয়ক অধ্যাপক এলানা শোহামি ও বার্নার্ড স্পোলস্কি এটিকে ‘তাদের জাতিগত ভাষার প্রতি দৃঢ় আনুগত্য’ বলে উল্লেখ করেছেন।[২২]

হায়িম গর্ডন তাঁর ২০০৭ সালে প্রকাশিত 'ইজরায়েল টুডে' শীর্ষক বই-তে এই পরিস্থিতির বর্ণনা করেছেন এভাবে:

*“তারা তাদের সন্তানদের সঙ্গে শুধুমাত্র রুশ ভাষায় কথা বলে। রুশ-ভাষীদের প্রতিষ্ঠিত সাতটি রুশ সংবাদপত্রের একটি পড়ে এবং ইসরায়েলে বেসরকারিভাবে প্রতিষ্ঠিত ও বিদেশে অবস্থিত রাশিয়ান টিভি স্টেশনগুলো কর্তৃক সম্প্রচারিত রুশ চ্যানেলগুলো দেখে। ইসরায়েলে বছরের পর বছর বসবাস করার পরেও, লক্ষ লক্ষ রুশ ভাষা-ভাষী মানুষ হিব্রুতে টেলিফোনে কথোপকথন চালিয়ে যেতে পারে না; এদের মধ্যে আবার কয়েক হাজার মানুষ হিব্রুতে পথ-নির্দেশনা চাইতে পারে না। এই অসুবিধা সত্ত্বেও, অনেক রুশ ভাষাভাষী যেখানেই এবং যখনই সম্ভব ক্রমাগত হিব্রু ভাষা প্রত্যাখ্যান করে চলেছেন।”*[২৩]

## আরও দেখুন

ইসরায়েলের ভাষাসমূহ

সোভিয়েত ইউনিয়ন এবং সোভিয়েত-পরবর্তী রাষ্ট্রসমূহ থেকে সংঘটিত আলিয়াহ

## তথ্যসূত্র